Για πρώτη φορά φέτος η ΑΣΙΦΑ ΕΛΛΑΣ -Ελληνική Ενωση Κινουμένων Σχεδίων- με τη σύμπραξη του greekanimation.com και τη χορηγία του Ελληνικού Κέντρου Κινηματογράφου αθλοθέτησε βραβείο Καλύτερης Ελληνικής Ταινίας Animation, που συμμετείχε ή διαγωνίστηκε σε ελληνικό φεστιβάλ το 2015.

Το απένειμε πριν από λίγες ημέρες στο κατάμεστο «Bios Ρομάντσο» καθώς μαζί με τη χαρά των διακρίσεων τα μέλη έκοψαν την παραδοσιακή πρωτοχρονιάτικη πίτα.

Ανάμεσα στις 50 παραγωγές που διαγωνίστηκαν, νικήτρια αναδείχθηκε η ταινία «My Stuffed Granny» της Εφης Παππά. Αν και η δημιουργός βρίσκεται στο Λονδίνο, επικοινώνησε μέσω skype και ευχαρίστησε την επιτροπή της ΑΣΙΦΑ τόσο για την αναγνώριση της ταινίας της όσο και για τη συνολική προσφορά και βοήθειά της προς τους Ελληνες animators.

Εύφημες μνείες αποδόθηκαν στις ταινίες «Dinner for Few» του Νάσου Βάκαλη, «Safe Place» του Αγγελου Ροδιτάκη και «Η Δοκιμασία» της Κατερίνας Αβραάμ.

Επειτα από οκτώ χρόνια επιτυχημένης πορείας ως ελληνικό παράρτημα της Διεθνούς Ενωσης Κινουμένων Σχεδίων ASIFA, η ΑΣΙΦΑ ΕΛΛΑΣ απέκτησε πριν από μερικούς μήνες υπόσταση Αστικής Μη Κερδοσκοπικής Εταιρείας (ΑΜΚΕ).

Κύριος σκοπός της είναι η προβολή και η προώθηση του ελληνικού κινούμενου σχεδίου και της καλλιτεχνικής και εμπορικής δράσης των δημιουργών του.

Το 2015 ήταν επετειακό έτος καθώς συμπληρώθηκαν 70 χρόνια ελληνικού animation. Πλήθος διοργανώσεων πραγματοποιήθηκαν από την ΑΣΙΦΑ ΕΛΛΑΣ, ενώ ο πρόεδρός της, Βασίλης Καραμητσάνης, δεσμεύτηκε ότι το ίδιο δημιουργική θα είναι και η καινούργια χρονιά.